एक दिन खाना खाने के बाद सब टीवी देख रहे थे तब आशा तृप्ति से बोली :” भाभी मेरे कालेज में फेस्ट होने वाला है,इस बार फैशन शो भी होगा। मेरे लिए कोई ऐसी ड्रेस डिजाइन कर दो कि मिस कालेज का खिताब मुझे ही मिल जाए ‌‌। अभी तक मैं कितनी भी मेहनत से ढूंढ कर कपड़े लातीं हूं थोड़े उन्नीस ही लगते हैं आगे से आप कपड़े चुनने में मेरी मदद करना। “वसुंधरा को यह सुनकर बहुत बुरा लगा ‌। सारा दिन आशा की पसन्द के कपड़े लेने के लिए बाजारों की खाक छानती थी और आज ऐसा कहकर आशा ने सारी मेहनत पर पानी फेर दिया। अब जब समय होता ननद भाभी लैपटॉप में सिर घुसाए बैंठी रहती , फिर दोनों ने मिलकर कपड़ा खरीदा‌। तृप्ति ने अपने फैशन हाउस के दर्जी से पौशाक बनवा दी। पौशाक निसंदेह सुंदर बनी थी लेकिन खर्चा सुनकर वसुंधरा के तन बदन में आग लग गई। हमेशा बजट की लटकती तलवार की धार से बचते बचाते खर्च करने वाली गृहणी को सात हजार एक पौशाक पर खर्च करना अखर गया। ‌आशा इतनी खुश थी चहकते हुए सब को अपनी ड्रेस दिखा रही थी ‌।जब प्रशंसा करने की उसकी बारी आई तो मुंह से जो बोल फुटे ,बहू को तीर से चुभ गए।